ตั้งกองทุนหมื่นล้าน
คลังชงตั้งกองทุนเพิ่มขีดความสามารถ 1 หมื่นล้าน ให้ ครม.พิจารณาสัปดาห์หน้า
1 ธ.ค. 2558

คลังชงตั้งกองทุนเพิ่มขีดความสามารถ 1 หมื่นล้าน ให้ ครม.พิจารณาสัปดาห์หน้า
นายสมชัย สัจจพงษ์ ปลัดกระทรวงการคลัง เปิดเผยว่า ในสัปดาห์หน้าคลังจะเสนอร่าง พ.ร.บ.เพิ่มขีดความสามารถและการแข่งขันของอุตสาหกรรมกลุ่มเป้าหมาย วงเงิน 1 หมื่นล้านบาท ให้คณะรัฐมนตรี (ครม.) เห็นชอบ เพื่อใช้ในการดึงดูดนักลงทุนให้เข้ามาลงทุนในประเทศไทย หลังจากที่ประเทศคู่แข่งตั้งกองทุนในลักษณะเดียวกันและดึงนักลงทุนจากไทยไปเป็นจำนวนมาก โดยเงินตั้งกองทุนมาจากงบประมาณและหากไม่พอก็ขอเพิ่มเติมได้ในภายหลัง
สำหรับกองทุนที่ตั้งขึ้น จะให้แรงจูงใจแก่นักลงทุนในอุตสาหกรรมเป้าหมาย 10 อุตสาหกรรมที่รัฐบาลประกาศไปก่อนหน้านี้ รวมถึงอุตสาหกรรมอื่นๆ หากเห็นว่ามีความจำเป็น โดยกองทุนจะให้แรงจูงใจแก่นักลงทุนทั้งการให้เงินเปล่า เช่น มีบริษัทเทคโนโลยีชั้นสูงจะเข้ามาลงทุนในไทยวงเงิน 100 ล้านบาท กองทุนนี้อาจจะสนับสนุนเงินให้เปล่า 50 ล้านบาท แต่มีเงื่อนไขว่านักลงทุนจะต้องลงทุนในส่วนของตัวเองก่อน 100 ล้านบาท แล้วกองทุนถึงจะให้เงิน 50 ล้านบาท เพื่อให้แน่ใจว่ามีการลงทุนจริง
นอกจากนี้กองทุนยังสามารถให้สินเชื่อดอกเบี้ยต่ำแก่นักลงทุนกลุ่มเป้าหมาย เช่น นักลงทุนต้องกู้เงินจากสถาบันการเงินในอัตราดอกเบี้ย 7% กองทุนอาจจะช่วยจ่ายให้ 5% และนักลงทุนจ่าย 2% เป็นต้น
ขณะเดียวกัน กองทุนยังสามารถพิจารณาการสนับสนุนอื่นได้อีกมาก เช่น การลดภาษีให้กับผู้ที่เข้ามาทำงาน ซึ่งกองทุนจะมีนายกรัฐมนตรีเป็นประธานและมีอนุกรรมการเจรจา มีปลัดอุตสาหกรรมเป็นประธานกับภาคอุตสาหกรรมเป้าหมายที่ต้องการให้มาลงทุน และเมื่อได้ผลการเจรจาต้องส่งให้กรรมการของกองทุนเป็นผู้อนุมัติ
อย่างไรก็ตาม การตั้งกองทุนไทยแลนด์ฟิวเจอร์ฟันด์วงเงิน 1 แสนล้านบาท จะต้องประชุมกับหน่วยงานเจ้าของโครงการเพื่อเลือกเข้ามาอยู่ในกองทุนโดยต้องมีกำไรดี